กรณ์จวกแดงปิดราชประสงค์ทุบท่องเที่ยวพังยับ
ม.หอการค้าไทยชี้หากเสื้อแดงชุมนุมราชประสงค์ยืดเยื้อไปถึงสงกรานต์คาดประเทศเสียหายหมื่นล้าน
3 เม.ย. 2553

ม.หอการค้าไทยชี้หากเสื้อแดงชุมนุมราชประสงค์ยืดเยื้อไปถึงสงกรานต์คาดประเทศเสียหายหมื่นล้าน
นายกรณ์ จาติกวณิช รัฐมนตรีว่าการกระทรวงการคลัง เปิดเผยกรณีกลุ่มคนเสื้อแดง เคลื่อนขบวนไปปิดล้อมสี่ยแยกราชประสงค์ แหล่งธุรกิจสำคัญใจกลางกรุงเทพมหานครว่า กลุ่มผู้ชุมนุมมีเจตนาทำลายภาพการท่องเที่ยว ส่งผลกระทบต่อภาพลักษณ์ของประเทศไทยในสายตานักท่องเที่ยวชาวต่างชาติ 
นายธนวรรธน์ พลวิชัย ผู้อำนวยการศูนย์พยากรณ์เศรษฐกิจและธุรกิจ มหาวิทยาลัยหอการค้าไทย กล่าวว่า แยกราชประสงค์ ถือว่าเป็นย่านธุรกิจระดับมหภาคของประเทศคาดว่าความสูญเสียรายได้โดยเฉพาะในช่วงวันเสาร์-อาทิตย์ ประมาณ 200-300 ล้านบาท แต่เชื่อว่ายังไม่ส่งผลกระทบต่อภาพรวมเศรษฐกิจ
อย่างไรก็ตามภาพการชุมนุมจะชี้ให้นักท่องเที่ยวรู้สึกตกใจหรือกังวลใจมากกว่า และหากการเคลื่อนขบวนดังกล่าวยังเกิดขึ้นจนถึงในช่วงเทศกาลสงกรานต์ จะเป็นความเสียหายของประเทศในระดับ 5,000-10,000 ล้านบาท